Video: Vars gesigte skitter by ‘Wonderlus’-premièreStiaan Smith, Edwin van der Walt, Johan Cronjé, Mila Guy, Ansu Visser, Lea Vivier en Simoné Nortmann. (Foto: Leonie Bezuidenhout/Maroela Media) Die span van Wonderlus het Woensdagaand by die Alexander-teater in Johannesburg byeengekom vir die première van dié splinternuwe Afrikaanse fliek. Wonderlus is geskryf deur Johan Cronjé en word vervaardig deur Nouvanaand Films, wat verantwoordelik is vir die vervaardiging van bekende televisiereekse soos Hotel en Phil101. Die fliek spog met ŉ rolverdeling van vars gesigte in die Afrikaanse vermaakbedryf en sluit akteurs soos Edwin van der Walt, Mila Guy, Simoné Nortmann, Stiaan Smith, Lynelle Kenned en Beer Adriaanse in. Guy en Nortmann het saam op die glanstapyt vir die flitsende kameras geglimlag. Guy was geklee in ŉ donkergroen fluweelpak en Nortmann het uitgestaan in ŉ skelpienk rok deur Suné Snyman. Van der Walt het saam met sy vriendin, die aktrise Ansu Visser, die geleentheid bygewoon. Lea Vivier, wat tans te sien is in die kykNET-komediereeks Mense Mense saam met Bobby van Jaarsveld en Sandra Prinsloo, het ook op die glanstapyt gekuier. Ander bekendes soos Donnalee Roberts, Ivan Botha, Christel van den Bergh, Werner Coetser, Altus Theart en sy vrou, Zetske van Pletzen, het ook na die fliek gaan kyk. Die nuwe dansmusiekduo Van Pletz, met Peach van Pletzen agter die mikrofoon, het saam met Academie en die Horizons-koor vir die vermaak gesorg. Wonderlus vertel die storie van ŉ troue wat heeltemal ontspoor wanneer die bruidegom (Van der Walt) die liefde van sy lewe moet agternasit, die bruid (Guy) uit ŉ benarde situasie moet probeer ontsnap en ŉ kelnerin (Vivier) haarself uit ŉ penarie moet ontknoop. Wonderlus het verlede jaar drie toekennings ontvang by die kykNET Silwerskermfees in Kaapstad vir die beste teks (Cronjé), beste byspeler (Adriaanse) en beste aktrise (Vivier). Dié fliek bied ŉ nuwe uitkyk op twee van die lewe se grootste kwelvrae: Wat is ware liefde en waar lê die balans tussen wat jy móét en wat jy wíl? Wonderlus begin op 27 April in fliekteaters landwyd draai.